MT Il-Ġurnal Uffiċjali tal-Unjoni Ewropea L 169/27

REGOLAMENT TAL-KUMMISSJONI (UE) 2018/960

tal-5 ta' Lulju 2018

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill f'dak li għandu x'jaqsam mal-livelli massimi ta' residwi għal-lambda ċjalotrina f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b'mod partikulari l-Artikolu 14(1)(a) u l-Artikolu 49(2) tiegħu,

Billi:

(1) Il-livelli massimi ta' residwi (l-MRLs) għal-lambda ċjalotrina ġew stabbiliti fil-Parti B tal-Anness III tar-Regolament (KE) Nru 396/2005.

(2) L-Awtorità Ewropea dwar is-Sigurtà fl-Ikel (minn hawn 'il quddiem imsejħa “l-Awtorità”) bagħtet opinjoni motivata dwar ir-rieżami tal-MRLs eżistenti skont l-Artikolu 12(2) tar-Regolament (KE) Nru 396/2005, flimkien mal-Artikolu 12(1) tiegħu (2). Wara, l-Awtorità bagħtet il-konklużjoni tagħha dwar l-evalwazzjoni bejn il-pari tal-lambda ċjalotrina (3), li fiha ġew aġġornati l-punti aħħarin analitiċi ta' din is-sustanza. Bi qbil mal-Artikolu 43 tar-Regolament (KE) Nru 396/2005, il-Kummissjoni talbet lill-Awtorità tirrevedi l-valutazzjoni tal-lambda ċjalotrina filwaqt li tqis il-punti aħħarin il-ġodda. Fit-2 ta' Diċembru 2015, l-Awtorità bagħtet opinjoni motivata dwar ir-reviżjoni tar-rieżami tal-MRLs eżistenti għal-lambda ċjalotrina (4). Id-definizzjoni tar-residwi tal-lambda ċjalotrina tkopri wkoll il-gamma ċjalotrina. Bi qbil mal-Artikolu 43 tar-Regolament (KE) Nru 396/2005, il-Kummissjoni talbet lill-Awtorità tirrevedi l-MRLs għal-lambda ċjalotrina filwaqt li tqis ukoll l-użijiet li jista' jkun hemm tal-gamma ċjalotrina. Fis-26 ta' Lulju 2017, l-Awtorità bagħtet opinjoni motivata dwar ir-rieżami ffukat tal-MRLs eżistenti għal-lambda ċjalotrina fid-dawl tad-definizzjoni tar-residwi li mhijiex speċifika (5).

(3) L-Awtorità pproponiet li tibdel id-definizzjoni tar-residwi għall-prodotti kollha. Hija identifikat riskju għall-konsumaturi b'rabta mal-MRLs għall-kaboċċi (“kales”) u għar-ross. Għalhekk huwa xieraq li jitnaqqsu dawk l-MRLs. L-Awtorità kkonkludiet li ċertu tagħrif ma kienx disponibbli b'rabta mal-MRLs għall-prodotti kollha, u li għalhekk kien hemm bżonn ta' iktar kunsiderazzjoni min-naħa tal-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. L-Awtorità kkonkludiet ukoll li ma kien hemm l-ebda tagħrif disponibbli b'rabta mal-MRLs għaż-żerriegħa tal-ġirasol, għall-fażola tas-sojja u għat-te u li għalhekk kien hemm bżonn ta' iktar kunsiderazzjoni min-naħa tal-maniġers tar-riskju. Jenħtieġ li l-MRLs għal dawn il-prodotti jiġu stabbiliti fil-limitu speċifiku ta' kwantifikazzjoni jew fl-MRL prestabbilit mogħti fl-Artikolu 18(1)(b) tar-Regolament (KE) Nru 396/2005.

(4) F'dak li għandu x'jaqsam mal-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), jenħtieġ li l-MRLs jiġu stabbiliti fil-limitu speċifiku ta' kwantifikazzjoni jew li japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(5) Il-Kummissjoni kkonsultat lil-laboratorji ta' referenza tal-Unjoni Ewropea għar-residwi tal-pestiċidi dwar il-bżonn li ċertu limiti ta' kwantifikazzjoni jiġu adattati. Għal diversi sustanzi, dawk il-laboratorji kkonkludew li għal ċerti prodotti bażiċi l-iżvilupp tekniku jeżiġi li jiġu stabbiliti limiti speċifiċi ta' kwantifikazzjoni.

(6) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, l-emendi x-xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(7) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(8) Għalhekk jenħtieġ li r-Regolament (KE) Nru 396/2005 jiġi emendat kif xieraq.

(9) Biex jippermetti l-kummerċjalizzazzjoni, l-ipproċessar u l-konsum normali tal-prodotti, jenħtieġ li dan ir-Regolament jipprevedi arranġament tranżizzjonali għall-prodotti li ġew immanifatturati qabel ma ġew emendati l-MRLs u li l-informazzjoni dwarhom turi li nżamm livell għoli ta' protezzjoni tal-konsumaturi.

(10) Jenħtieġ li jitħalla jgħaddi perjodu raġonevoli taż-żmien qabel ma jibdew japplikaw l-MRLs emendati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-emenda tal-MRLs.

(11) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

F'dak li għandu x'jaqsam mas-sustanza attiva tal-lambda ċjalotrina fil-prodotti kollha jew fuqhom, minbarra fil-kaboċċi (“kales”) u fir-ross jew fuqhom, għandu jkompli japplika r-Regolament (KE) Nru 396/2005 hekk kif kien qabel ma ġie emendat b'dan ir-Regolament għall-prodotti li kienu mmanifatturati fl-UE jew importati lejha qabel is-26 ta' Jannar 2019.

Artikolu 3

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Huwa għandu japplika mis-26 ta' Jannar 2019..

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-5 ta' Lulju 2018. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel (2014). Opinjoni motivata dwar ir-rieżami tal-livelli massimi ta' residwi (l-MRLs) eżistenti għal-lambda ċjalotrina skont l-Artikolu 12 tar-Regolament (KE) Nru 396/2005 imsejħa “Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (KE) Nru 396/2005”. EFSA Journal 2014;12(1):3546.

(3) L-Awtorità Ewropea dwar is-Sigurtà fl-Ikel (2014). Konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva lambda ċjalotrina msejħa “Conclusion on the peer review of the pesticide risk assessment of the active substance lambda-cyhalothrin”. EFSA Journal 2014;12(5):3677.

(4) L-Awtorità Ewropea dwar is-Sigurtà fl-Ikel (2015). Opinjoni motivata dwar ir-reviżjoni tar-rieżami tal-livelli massimi ta' residwi eżistenti għal-lambda ċjalotrina msejħa “Reasoned opinion on the revision of the review of the existing maximum residue levels for lambda-cyhalothrin”. EFSA Journal 2015;13(12):4324.

(5) L-Awtorità Ewropea dwar is-Sigurtà fl-Ikel (2017). Opinjoni motivata dwar ir-rieżami ffukat tal-livelli massimi ta' residwi eżistenti għal-lambda ċjalotrina fid-dawl tad-definizzjoni tar-residwi li mhijiex speċifika u l-prattiki agrikoli tajbin li jeżistu fil-każ tal-gamma ċjalotrina msejħa “Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin”. EFSA Journal 2017;15(7):4930.